নিউজ ডেস্ক। অপৰাধীক আদালতে সদায় শাস্তি দিয়ে আৰু নিৰ্দোষী জনক ন্যায় প্ৰদান কৰে। কিন্তু এইবাৰ আহিছে আদালতৰ এক আচৰিত ধৰণৰ ৰায়। যিটো শুনিলে আপুনিও আচৰিত হ'ব।
জানিব পৰা মতে, বিহাৰৰ এখন স্থানীয় আদালতে এজন ব্যক্তিক জামিন প্ৰদান কৰে। যাৰ বিৰুদ্ধে আছিল মহিলাক এক ধৰ্ষণৰ চেষ্টাৰ অভিযোগ।
জামিন দি আদালতে তেওঁক প্ৰদান কৰা শাস্তি হৈছে ছয় মাহৰ সময়ৰ ভিতৰত তেওঁ ২০০০ মহিলাৰ কাপোৰ ধুব লাগিব।
এই ঘটনাটো বিহাৰৰ মধুবনী জিলাত সংঘটিত হয়। য'ত জাঞ্জাৰপুৰৰ অতিৰিক্ত সত্ৰ ন্যায়াধীশ অবিনাশ কুমাৰে অভিযুক্ত লালন কুমাৰৰ ওপৰত এই অদ্ভুত চৰ্ত আৰোপ কৰে।
অভিযুক্ত লালন কুমাৰ লাউকাহা আৰক্ষী থানাৰ অন্তৰ্গত গাঁৱৰ বাসিন্দা।
মধুবনী আদালতে গাঁৱৰ মুৰব্বী নাছিমা খাতুনলৈ আদালতৰ এক আদেশ প্ৰেৰণ কৰিছে। য'ত তেওঁক আদালতৰ দ্বাৰা অভিযুক্ত লোকজনৰ আচৰণ আৰু কামৰ ওপৰত নজৰ ৰাখিবলৈ নিৰ্দেশ দিয়া হৈছে।
উল্লেখ্য যে আদালতৰ নিৰ্দেশ অনুসৰি, খাতুনে অভিযুক্তৰ বাবে আৱণ্টিত সেৱাৰ প্ৰতিবেদন আদালতত দাখিল কৰিব লাগিব। যিটো কাম অভিযুক্তই ছয় মাহৰ ভিতৰত সম্পূৰ্ণ কৰিব লাগিব। পৰৱৰ্তী সময়ত অভিযুক্তই আদালতত সেই তথ্য দাখিল কৰিবলৈ গাঁৱৰ মুৰব্বী আৰু স্থানীয় আৰক্ষী থানাৰ পৰা প্ৰমাণপত্ৰ গ্ৰহণ কৰিব লাগিব।
